El grau d'afectació del Brexit a Catalunya dependrà del futur marc de les relacions entre la Unió Europea i el Regne Unit, que es negociarà un cop es faci efectiu el Brexit.
És a partir de l'establiment d'aquest nou marc que es podran assentar les relacions entre els ciutadans i els operadors econòmics públics i privats del Regne Unit i de la Unió Europea.
Cal tenir present que el Brexit impactarà en els àmbits on la naturalesa i intensitat dels lligams entre el Regne Unit i Catalunya és més forta.
Per això, el coneixement d'aquests lligams és important per tal de preparar-se per al moment en què el Regne Unit abandoni la Unió Europea i s'iniciï un nou capítol en les relacions mútues.
A continuació, es facilita informació sobre els vincles entre el Regne Unit i Catalunya, com també sobre els àmbits que podrien resultar més afectats pel Brexit a Catalunya.
Segons dades d'Idescat, el 2018 hi havia 19.445 britànics vivint a Catalunya, la qual cosa representa el 6,9% dels residents de la UE a Catalunya; així mateix, hi havia un total de 19.296 catalans residint al Regne Unit.
Segons els termes de l'Acord de retirada, tots els drets dels ciutadans de la UE i del Regne Unit es mantindran fins al final del període transitori, el qual finalitza el 31 de desembre de 2020 (amb possibilitat de pròrroga una sola vegada i per a un període màxim d'un o dos anys).
Un cop finalitzat aquest període, els drets dels ciutadans que arribin al Regne Unit i dels nacionals britànics que arribin a la UE estaran subjectes a l'acord a què s'arribi sobre les relacions futures.
El Regne Unit és el cinquè soci comercial de Catalunya amb el 5,5% del total exportat el 2018 (3.926,6 milions d'euros), que equival a l'1,8% del PIB català.
Des de 2016 s'ha constatat una reducció en les exportacions catalanes al Regne Unit (- 4,4% el 2016, - 1,7% el 2017 i - 2,6% el 2018) coincidint amb la devaluació inicial de la lliura esterlina a conseqüència del referèndum del Brexit.
La tendència decreixent ha continuat durant el 2018 (- 3,0% entre gener i octubre 2018).
Per sectors, l'efecte seria especialment rellevant en l'automoció, que representa el 37,7% del total exportat al Regne Unit el 2018 i el 12,4% el 2017.
El segon sector més afectat seria el de l'alimentació i begudes.
Altres sectors afectats a Catalunya serien el químic, el tèxtil i el de material elèctric, per la seva importància exportadora, i els productes farmacèutics, que podrien ser objecte de controls després de la finalització del període transitori.
El Regne Unit és el 7è país d'origen de les importacions catalanes (3,1% del total), i aquest percentatge és més baix a Catalunya que al conjunt de l'Estat (3,6%).
Les importacions procedents del Regne Unit l'any 2018 van assolir 2.829 milions d'euros en termes corrents, un 11,7% més que l'any anterior.
Per sectors, la importació de vehicles concentra el 28,6% del total d'importacions, la indústria química el 21,1%, alimentació i begudes el 9,7%, i la indústria informàtica el 7,9%.
La balança agroalimentària catalana amb el Regne Unit és positiva.
El 2018, les exportacions agroalimentàries catalanes al Regne Unit van suposar 571,5 milions d'euros, mentre que les importacions van representar 310,7 milions d'euros.
L'alimentació és el quart sector en importància de les exportacions catalanes al Regne Unit, amb un 13% del total exportat.
Així mateix, el Regne Unit és el cinquè país de destí de les exportacions d'aliments i begudes de Catalunya.
Pel que fa a les importacions, el Regne Unit és el vuitè proveïdor d'aliments i begudes de Catalunya, principalment de begudes alcohòliques, peix i marisc i productes de pastisseria.
Els sectors agroalimentaris catalans que més exporten a Regne Unit són: el carni (22,67% del total exportat) i el de begudes (14,40%) -liderat pels vins (59,71%).
Tot i que les inversions del Regne Unit a Catalunya van mostrar una tendència decreixent entre el període 2012-2014, des de 2015, les inversions han mostrat una clara tendència a l'alça.
Entre gener i setembre del 2018 la inversió va ascendir a 328,2 milions d'euros.
Més de la meitat de la inversió del Regne Unit a Catalunya en el període 2012-2018 es concentra en els sectors de la informació i comunicacions, suposant un 28,4% del total, en la construcció, amb un 18,1%, i en productes farmacèutics, amb un 14,7%.
El Regne Unit ha estat la tercera destinació de les inversions de les empreses catalanes a l'estranger en la darrera dècada (9,4%), per darrere de França (13,5%) i dels EUA (11,5%).
Entre 2008 i 2017, s'han invertit 2.652 milions d'euros, concentrats en un 58,3% en recollida i tractament de residus.
També destaquen les inversions en infraestructures de telecomunicacions, un 19,1% del total, i en comerç, un 5,7%.
El 2018, hi havia comptabilitzades
un total de 461 filials catalanes de 233 empreses matriu catalanes al Regne Unit i 661 filials britàniques de 511 empreses matriu britàniques a Catalunya.
El Regne Unit és el segon país en nombre de turistes estrangers que visiten Catalunya.
Segons dades de l'Observatori del Treball i Model Productiu del Departament de Treball, Afers Socials i Famílies, un total de 2 milions de turistes britànics van visitar Catalunya durant el 2018.
La col·laboració acadèmica i en activitats de recerca entre Catalunya i el Regne Unit és estreta i altament positiva.
Es manté una bona col·laboració pel que fa al flux de recursos humans, la col·laboració en projectes de recerca, el finançament de les activitats vinculades al coneixement i la realització conjunta de programes d'educació superior.
Actualment hi ha 370 persones de nacionalitat britànica que formen part del personal docent i investigador a les universitats públiques i privades i als centres de recerca de Catalunya.
Així mateix, un terç dels investigadors del programa ICREA (Institució Catalana de Recerca i Estudis Avançats) són del Regne Unit o venen d'un centre del Regne Unit.
A Catalunya s'hi troben 299 estudiants de grau, màster i doctorat britànics, així com 330 estudiants d'Erasmus provinents del Regne Unit.
D'altra banda, hi ha 668 estudiants d'Erasmus catalans residint al Regne Unit i al voltant d'un miler d'investigadors catalans al Regne Unit.
Pel que fa a la recerca, el Regne Unit és el principal país amb el qual col·labora Catalunya en projectes amb finançament de la Comissió Europea: un total de 615 projectes d'Horizon 2020, els quals han generat 650 milions d'euros.